Stoltenberg: – Ukraina vil bli medlem av Nato. Spørsmålet er ikke om det skjer, men når.
Situasjonen på slagmarken i Ukraina er ekstremt alvorlig, ifølge Natos generalsekretær Jens Stoltenberg. – Men vi må ikke miste motet, understreker han. Samtidig lover han at Ukraina vil bli medlem av Nato.   – President Putins mål om å dominere Ukraina har ikke endret seg, og det er ikke noe som tyder på at han forbereder seg på fred, sier Stoltenberg i en uttalelse lørdag. Han advarer om at situasjonen på slagmarken i Ukraina fortsatt er «ekstremt alvorlig». – Men vi må ikke miste motet. Ukraina har utvist imponerende ferdigheter og fast besluttsomhet igjen og igjen.  Ukrainerne har allerede oppnådd mye, understreker Stoltenberg. Han viser til at halvparten av områdene som russerne først tok kontroll over, er blitt gjenerobret. Ammunisjon og luftvern Ukrainske styrker ved fronten har meldt om mangel på visse typer ammunisjon. Dette knyttes til manglende militær støtte fra USA. Stoltenberg viser imidlertid til løfter om støtte fra Nato-land som til sammen er verdt flere milliarder dollar. Dette omfatter artilleriammunisjon, luftvern, militære båter og utstyr knyttet til F-16-fly. – Mer støtte er på vei, forsikrer han. – Ville stenge Natos dør Videre peker Stoltenberg på russisk misnøye med Nato som en viktig årsak til at Vladimir Putin gikk til krig. – President Putin startet denne krigen fordi han ville stenge Natos dør og frata Ukraina retten til å velge sin egen vei. – Men han har oppnådd det stikk motsatte: Ukraina er nå nærmere Nato enn noen gang før. Løfte om medlemskap De politiske båndene mellom Nato og Ukraina blir stadig tettere, understreker generalsekretæren. – Ukraina vil bli medlem av Nato. Spørsmålet er ikke om det skjer, men når. Fram til medlemskapet er et faktum, vil Nato fortsette å stå side ved side med Ukraina, ifølge Stoltenberg. På toårsdagen for invasjonen er statsministrene fra tre Nato-land – Canada, Belgia og Italia – på besøk i Kyiv. Det er også EU-kommisjonens leder Ursula von der Leyen.
Natos generalsekretær Jens Stoltenberg sier situasjonen i Ukraina er svært alvorlig, men oppfordrer folk til å ha mot. Han mener Putins mål om å ha kontroll i Ukraina har ikke forandret. Han sier at tross mangel på enkelte typer ammunisjon, er det mer støtte på vei fra Nato-land til Ukraina. Dette inkluderer utstyr for militære fartøyer og F-16-fly. Stoltenberg mener Putins krig startet på grunn av misnøye med Nato. Men han påpeker at Ukraina er nå nærmere Nato enn noen gang før, og gir løfter om medlemskap i organisasjonen.